กรมอนามัย แนะพื้นที่น้ำท่วมดูแลสุขภาพ เด็กเล็กและผู้สูงอายุเป็นพิเศษ
?นายแพทย์สุวรรณชัย วัฒนายิ่งเจริญชัย อธิบดีกรมอนามัย กล่าวว่า จากสถานการณ์น้ำท่วมในบริเวณภาคเหนือและภาคตะวันออกเฉียงเหนือ ประชาชนยังคงต้องติดตามรายงานสถานการณ์น้ำท่วมอย่างใกล้ชิด พร้อมทั้งดูแลสุขภาพตนเองและสมาชิกในครอบครัว โดยเฉพาะกลุ่มเด็กเล็กและผู้สูงอายุ เป็นกลุ่มวัยที่ต้องดูแลเป็นพิเศษ ผู้ปกครองหรือผู้ดูแลต้องเพิ่มความระมัดระวังไม่ปล่อยให้เด็กเล่นน้ำหรืออยู่ใกล้น้ำ ไม่ปล่อยให้ผู้สูงอายุอยู่ตามลำพัง เนื่องจากผู้สูงอายุสุขภาพร่างกายเสื่อมถอยตามอายุที่เพิ่มขึ้น ทำให้การทำงานของอวัยวะต่างๆ ลดลง เช่น การทรงตัวไม่ดี แขนขาอ่อนแรง มีปัญหาทางสายตาและการได้ยิน อาจทำให้เสี่ยงเกิดอุบัติเหตุลื่นล้ม ได้รับบาดเจ็บและอาจถึงขั้นเสียชีวิตได้?อีกเรื่องที่ต้องเฝ้าระวังคือ อาหารและน้ำดื่ม กรณีได้รับการช่วยเหลือจากภาคส่วนต่างๆ ขอให้ผู้ดูแลเด็กและผู้สูงอายุควรสังเกตวันเวลาที่ผลิต และระยะเวลาในการบริโภคบนกล่องอาหารถ้ามีการระบุไว้ก่อนกานรับประทานทุกครั้ง หรือถ้าพบว่ามีกลิ่นผิดปกติ เหม็นบูด ควรทิ้งทันที หากเสียดายกินเข้าไปจะป่วยด้วยโรคทางเดินอาหารได้ กรณีจำเป็นต้องบริโภคอาหารแปรรูป ควรตรวจดูสภาพผลิตภัณฑ์ อาทิ สี กลิ่น กระป๋อง หรือภาชนะบรรจุ ต้องปิดสนิท ไม่ฉีกขาด กระป๋องไม่ปูดบวมหรือเป็นสนิม และสังเกตวันหมดอายุด้วย สำหรับผู้ที่มีโรคประจำตัว เช่น เบาหวาน ความดันโลหิตสูง และผู้ที่มีปัญหาเกี่ยวกับไต ควรดูแลตนเองและระวังเรื่องอาหารเป็นพิเศษ และต้องกินยาตามอาการอย่างต่อเนื่อง จะช่วยป้องกันความรุนแรงของโรคที่เป็นอยู่ได้